
REPUBLIKA HRVATSKA						      
TRGOVAČKI SUD U SPLITU
Split, Sukoišanska 6						
U   I M E   R E P U B L I K E    H R V A T S K E
R J E Š E N J E
	Trgovački sud u Splitu, po sutkinji Ani Golub Gruić, kao stečajnoj sutkinji, u postupku povodom prijedloga predlagatelja ZORANA BUĆANA, OIB: 49703135048, Solin, Stjepana Radića 30, zastupanog po punomoćniku Vedranu Aniću, odvjetniku u Splitu za otvaranje stečajnog postupka nad dužnikom KUNTENTA d.o.o., OIB: 08321923315, Split, Domovinskog rata 15, dana 17. listopada 2016. godine
r i j e š i o    j e
 I. Određuje se nastavak postupka u ovoj pravnoj stvari.
II. Obustavlja se stečajni postupak nad dužnikom KUNTENTA d.o.o., OIB: 08321923315, Split, Domovinskog rata 15.
Obrazloženje
Dana 10. svibnja 2011. godine kod ovoga suda pod poslovnim brojem St-335/2011 zaprimljen je prijedlog predlagatelja – Zorana Bućana iz Solina, Stjepana Radića 30, OIB: 49703135048, zastupanog po punomoćniku Vedranu Aniću, odvjetniku u Splitu, za otvaranje stečajnog postupka nad dužnikom KUNTENTA d.o.o. Split, Marina Getaldića 25, OIB: 08321923315.
Pregledom web stranica Financijske agencije (dalje: FINA) ovaj sud utvrdio je da je Nagodbeno vijeće ST03 dana 6. srpnja 2015. godine donijelo rješenje poslovni broj Klasa: UP - I/110/07/14-01/7274, Ur. broj: 04-06-15-7274-59, kojim se otvara postupak predstečajne nagodbe nad dužnikom Kuntenta d.o.o. za trgovinu i usluge, OIB: 08321923315, Marina Getaldića 25, Split, dana 6. srpnja 2015. godine u 15:00 sati. Slijedom navedenog, dopisom od 13. srpnja 2015. godine sud je izvijestio FINA-u o činjenici da o  prijedlogu predlagatelja Zorana Bućana nije donesena odluka i pozvao FINA-u da temeljem tako utvrđenog činjeničnog stanja i relevantnih odredbi Zakona o financijskom poslovanju i predstečajnoj nagodbi (˝Narodne novine˝ broj 108/12, 144/12 i 81/13; dalje ZFPPN) donese odgovarajuću odluku.
Rješenjem ovog suda poslovni broj St-335/2011 od 15. srpnja 2015. godine pokrenut je prethodni postupak radi utvrđenja uvjeta za otvaranje stečajnog postupka i određeno je ročište radi izjašnjenja o prijedlogu za otvaranje stečajnog postupka.
Dana 20. srpnja 2015. godine zaprimljeno je očitovanje FINA-e poslovni broj Klasa: UP - I/110/07/14-01/7274, Ur. broj: 04-06-15-7274-68 od 17. srpnja 2015. godine na dopis ovoga suda od 13. srpnja 2015. godine. U tom očitovanju FINA navodi kako je Nagodbeno vijeće već odlučilo o prijedlogu za otvaranje postupka predstečajne nagodbe i otvorilo postupak te da sukladno članku 89. ZFPPN-a vijeće ne može ponovno odlučivati o istom zaključujući kako Nagodbeno vijeće sukladno ZFPPN-u nema zakonske osnove za odbacivanje prijedloga za otvaranje predstečajne nagodbe.
Rješenjem ovog suda poslovni broj St-335/2011 od 28. kolovoza 2015. godine određen je prekid postupka u ovoj pravnoj stvari do pravomoćnog okončanja postupka predstečajne nagodbe nad dužnikom KUNTENTA d.o.o. Split koji se kod Financijske agencije vodi pod poslovnim brojem Klase UP-I/110/07/14-01/7274, a ročište radi izjašnjenja o prijedlogu za otvaranje stečajnog postupka odgođeno je. Na navedenu odluku žalbu je izjavio predlagatelj dana 11. rujna 2015. godine.
Rješenjem Visokog trgovačkog suda Republike Hrvatske broj 44. Pž-6649/15-3 od 23. rujna 2015. godine odbijena je žalba predlagatelja izjavljena protiv rješenja o određivanju prekida postupka (točka I. izreke) i odbačena je žalba predlagatelja izjavljena protiv rješenja o odgodi ročišta (točka II. izreke).
	Dana 17. listopada 2016. godine ovaj sud izvršio je uvid u spis ovoga suda poslovni broj 11. Stpn-51/2016 i utvrdio da je rješenjem 11. Stpn-51/2016 od 16. rujna 2016. godine odobreno sklapanje predstečajne nagodbe na prijedlog dužnika KUNTENTA d.o.o. Split, OIB: 08321923315, Domovinskog rata 15 te da je predmetno rješenje postalo pravomoćno 7. listopada 2016. godine, o čemu je sastavljena i službena bilješka (list 140 spisa).
	Slijedom navedenog, a temeljem odredbe čl. 215. st. 3. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP) u  vezi s odredbom članka 6. Stečajnog zakona (˝Narodne novine˝ 44/96, 29/99, 129/00, 123/03, 82/06, 116/10, 25/12, 133/12 i 45/13; dalje SZ/96) i čl. 441. st. 2. Stečajnog zakona ("Narode novine" broj 71/15; dalje SZ/15), odlučeno je kao u izreci ovoga rješenja pod točkom II.
	Podneskom od 22. rujna 2016. godine dužnik je dostavio Potvrdu FINA-e o blokadi računa i novčanih sredstava ovršenika od 16. rujna 2016. godine (list 138-139 spisa) iz koje proizlazi da je na dan izdavanja Potvrde na računima i novčanim sredstvima dužnika evidentirano 0 dana neprekidne blokade, odnosno 20 dana blokade u prethodnih 6 mjeseci zbog nepodmirenih osnova za plaćanje evidentiranih u Očevidniku redoslijeda za plaćanje, a nepodmirene obveze na dan izdavanja Potvrde iznose 0,00 kn.
	Odredbom čl. 4. st. 1. SZ/96 propisano je da se stečaj može otvoriti samo ako se utvrdi postojanje kojeg od stečajnih razloga, a kao stečajni razlozi navedeni su nelikvidnost, nesposobnost za plaćanje i prezaduženost.
	Prema odredbi čl. 4. st. 7. SZ/96 smatrat će se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima evidentirane neizvršene osnove za plaćanje u razdoblju duljem od 60 dana, a koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 
Nadalje, prema odredbi čl. 4. st. 8. SZ/96 predmnijeva iz stavka 7. ovog članka neće se primijeniti ako dužnik tijekom prethodnog postupka podmiri sve tražbine koje je trebalo na temelju valjanih osnova za plaćanje naplatiti sa svih njegovih računa, ili ako dođe do pristupanja dugu. Podmirenje tražbina dužnik može dokazivati samo javno ili javno ovjerovljenom ispravom ili potvrdom Financijske agencije. 
Sukladno čl. 4. st. 9. SZ/96 postojanje okolnosti iz stavaka 7. i 8. ovog članka dokazuju se potvrdom Financijske agencije. 
Odredbom čl. 53. st. 9. SZ/96 propisano je da će se postupak obustaviti ako se utvrdi da je dužnik do završetka prethodnog postupka postao sposoban za plaćanje.
Iz potvrde FINA-e od 16. rujna 2016. godine razvidno je da dužnik u Očevidniku redoslijeda osnova za plaćanje nema evidentiranih nepodmirenih osnova za plaćanje, što znači da kod dužnika više ne postoji stečajni razlog nesposobnosti za plaćanje, odnosno da je dužnik do završetka prethodnog postupka postao sposoban za plaćanje.
Radi navedenog, a sukladno odredbama čl. 53. st. 9. u vezi s čl. 4. st. 2., 8. i  9. SZ/96, ovaj stečajni postupak je valjalo obustaviti radi čega je odlučeno kao u izreci ovog rješenja pod točkom II. 

U Splitu, 17. listopada 2016. godine

SUTKINJA
ANA GOLUB GRUIĆ

POOUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 


DNA:
- predlagatelju po punomoćniku
- dužniku 
- mrežna stranica e-Oglasna ploča sudova
- u spis

